Όσκαρ Λαφοντέν

Σπουδές και εργασία

Το 1962 σπουδάζει Φυσική στη Βόννη και στο Σααρμπρίκεν. Τελειώνει τις σπουδές του το 1969 και εργάζεται μέχρι το 1974 στις δημόσιες υπηρεσίες συγκοινωνίας και συντήρησης του Σααρμπρίκεν, όπου από το 1971 είναι μέλος του προεδρείου.

Οικογένεια

Ο Όσκαρ Λαφοντέν είναι γιος του αρτοποιού Χανς Λαφοντέν και της συζύγου του Κατερίνα. Ο πατέρας του σκοτώθηκε κατά τη διάρκεια του Β' Παγκοσμίου Πολέμου. 
 
Ο Λαφοντέν είναι παντρεμένος με την Κρίστα Μύλερ και έχει δυο γιούς.

Ο πολιτικός

Το 1966 γίνεται μέλος του SPD. Δύο χρόνια αργότερα ψηφίζεται μέλος του τοπικού κομματικού προεδρείου. Από το 1977 μέχρι το 1996 είναι πρόεδρος του SPD στο κρατίδιο του Σάαρλαντ. Εν τω μεταξύ ψηφίζεται το 1987 αντιπρόεδρος του ομοσπονδιακού SPD. 
Αφού τον Ιανουάριο του 1990 εκλέγεται με 54,4 % πρωθυπουργός του κρατιδίου Σάαρλαντ, το SPD τον κάνει υποψήφιο καγκελάριο για τις κοινοβουλευτικές εκλογές του 1990. 
Κατά την διάρκεια του προεκλογικού αγώνα μια γυναίκα προσπαθεί να τον δολοφονήσει: στις 25 Απριλίου 1990 τον τραυματίζει με μαχαίρι σοβαρά στο λαιμό. 

Ενώ στην Γερμανία του 1990 επικρατεί ο ενθουσιασμός για την αναμενόμενη επανένωση των Γερμανιών (ανατολική και δυτική), η προεκλογική εκστρατεία του Λαφοντέν βασίζεται στον σκεπτικισμό σε σχέση με την επανένωση. Έτσι το SPD παίρνει στις εκλογές του Δεκεμβρίου 33,5% των ψήφων, που σημαίνει το χειρότερο αποτέλεσμα του κόμματος μετά το 1957. Μετά την ήττα αυτή, ο Λαφοντέν αποτραβιέται από την ομοσπονδιακή πολιτική, δεν δέχεται να γίνει πρόεδρος του ομοσπονδιακού SPD, αλλά προτιμά να παραμείνει πρωθυπουργός του κρατιδίου Σάαρλαντ (1985-1998).
Το 1994 υποστηρίζει τον υποψήφιο καγκελάριο του SPD Ρούντολφ Σάρπιγκ ως υποψήφιος υπουργός Οικονομικών. Στις εκλογές το SPD χάνει και πάλι, παίρνοντας 36,4 % των ψήφων. Στις 17 Νοεμβρίου 1995 ψηφίζεται πρόεδρος του SPD. Θα μείνει πρόεδρος μέχρι το 1999.
Το 1998 υποστηρίζει τον υποψήφιο καγκελάριο του SPD Γκέρχαρντ Σρέντερ, με αντίπαλο τον πρόεδρο του Χριστιανοδημοκρατικού Κόμματος (CDU) και νυν καγκελάριο, Χέλμουτ Κολ. Αφού το SPD κερδίζει τις εκλογές της 27 Σεπτεμβρίου 1998, γίνεται υπουργός Οικονομικών στην πρώτη κυβέρνηση Σρέντερ.
Λόγω "έλλειψης διάθεσης συνεργασίας" του Γκέρχαρντ Σρέντερ, παραιτείται στις 11 Μαρτίου 1999 από υπουργός Οικονομικών, πρόεδρος του κόμματος και βουλευτής και αποσύρεται από την πολιτική.
Στις 24 Μαΐου 2005 δηλώνει στο γερμανικό τηλεοπτικό κανάλι ZDF ότι εγκαταλείπει μετά από 39 χρόνια το SPD. Ως λόγο παρουσιάζει την πολιτική της συρρίκνωσης του κοινωνικού κράτους και τα μέτρα φιλελευθεροποίησης της οικονομίας, μέσω της κυβέρνησης Σρέντερ. Την ίδια μέρα δηλώνει πρόθυμος να βρεθεί επικεφαλής σε ενιαίο ψηφοδέλτιο της αριστεράς στις πρόωρες κοινοβουλευτικές εκλογές τον Σεπτέμβριο του 2005.
Ο πρόεδρος του SPD, Φρανς Μυντεφέριγκ, χαρακτηρίζει την συμμαχία μεταξύ των δυο αριστερών κομμάτων Εκλογική Εναλλακτική για την Κοινωνική Δικαιοσύνη (WASG) και Κόμμα Δημοκρατικού Σοσιαλισμού (PDS) ως "καθαρή πρόκληση" για το κόμμα του.
Στις 10 Ιουνίου 2005 ο Λαφοντέν κάνει γνωστή την προσχώρησή του στην εκλογική συμμαχία PDS – WASG μαζί με τον Γκρέγκορ Γκίζι στις πρόωρες κοινοβουλευτικές εκλογές της 18 Σεπτεμβρίου. Στις 21 Σεπτεμβρίου ορίζεται πρόεδρος της νέας κοινοβουλευτικής ομάδας.
Στις 16 Ιουνίου 2007, όταν ενώνεται το WASG με το PDS και δημιουργείται Η Αριστερά, αναλαμβάνει μαζί με τον Λόταρ Μπίσκι την ηγεσία του νέου κόμματος.